જે મુદ્દાઓ પર વર્તમાન સરકાર સત્તામાં આવી હતી તેમાં દરેક ક્ષેત્રમાં તે નિષ્ફળ નીવડી છે. વધુમાં દેશમાં સાંપ્રદાયિકતા અને કોમવાદનો ફેલાવો થયો છે. જે ભારતની ઓળખને કલંકિત કરી રહ્યા છે. મોબોક્રેસીની વધતી જતી ઘટનાઓ પર સરકાર કોઈ અસરકારક પગલાં લઇ રહી નથી.( જ્યારે હવાલદાર પોતે ચોરી કરે તો પછી ધરપકડ કોની કરે!!). લિન્ચિંગ અને કાયદા વ્યવસ્થાની પરિસ્થિતિ એટલી વણસી છે કે સુપ્રિમ કોર્ટને કહેવું પડયું કે લિન્ચિંગને રોકવા સરકાર કાયદો બનાવે. સુપ્રિમના આદેશને સરકાર કેટલી ગંભીરતાથી લેશે એ તો આવનારો સમય બતાવશે. કેમકે મોટા ભાગે લિન્ચિંગમાં અંધભક્તો જ સંડોવાયલા છે. હા, મુસ્લિમોથી જોડાયલો કોઈ વિષય હોત તો ખૂબજ ઉત્સાહ જોવા મળતો. ગૌ-હત્યા અને લવ-જિહાદના નામે, તો કયારે ઔરંગઝેબ અને બાબરી મસ્જિદના નામે, કયારે જિન્ના અને લઘુમતી યુનિવર્સિટીઓમાં રીઝર્વેશનના નામે, તો કયારે ત્રિપલ તલાક અને હલાલાના નામે બે સમુદાયો વચ્ચે ગેરસમજ, દ્વેષ, ઘૃણા અને શત્રુતાનો ભાવ પેદા કરવામાં આવી રહ્યો છે કે જેથી આવનારી ચૂંંટણીમાં તેનો લાભ લઇ શકાય અને આ વાતાવરણને તેઓ બનાવી રાખશે બલ્કે વધુ દૂષિત કરશે. ખોબે ખોબે ભરીને પૈસા મળતા હોય તો મીડિયાનો એક મોટો વર્ગ પણ પોતાની જવાબદારી બાજુએ મૂકી સરકારની વફાદારી જ કરશે.